তথ্যবিবরণী                                                                   নম্বর : ১১৮৪

**একাদশ শ্রেণির নতুন বই বাজারজাতকরণ কার্যক্রম উদ্বোধন**

ঢাকা, ২০ আশ্বিন (৫ অক্টোবর) :

২০২৩-২০২৪ শিক্ষাবর্ষের একাদশ ও দ্বাদশ শ্রেণির নতুন বই বাজারজাতকরণ কার্যক্রমের উদ্বোধন করেন শিক্ষামন্ত্রী ডা. দীপু মনি।

আজ রাতে রাজধানীর জাতীয় শিক্ষাক্রম ও পাঠ্যপুস্তক বোর্ড (এনসিটিবি) মিলনায়তনে বই বাজারজাতকরণ কার্যক্রমের উদ্বোধন করা হয়। অনুষ্ঠানে এনসিটিবি প্রকাশিত একাদশ ও দ্বাদশ শ্রেণির শিক্ষার্থীদের বাংলা সাহিত্য পাঠ, বাংলা সহপাঠ, ইংলিশ ফর টুডে এবং তথ্য ও যোগাযোগ প্রযুক্তি পাঠ্যবই শিক্ষার্থীদের হাতে তুলে দেন শিক্ষামন্ত্রী।

একাদশ ও দ্বাদশ শ্রেণির পাঠ্যবই বাজারজাতকরণ কার্যক্রমের উদ্বোধন অনুষ্ঠানে শিক্ষান্ত্রী ডা. দীপু মনি বলেন, এনসিটিবি একাদশ ও দ্বাদশ শ্রেণির জন্য যে বইগুলো করে তা হচ্ছে বাংলা সাহিত্য পাঠ, বাংলা সহপাঠ, ইংলিশ ফর টুডে এবং তথ্য ও যোগাযোগ প্রযুক্তি, এই চারটি বই আমরা আজ একাদশ ও দ্বাদশ শ্রেণির শিক্ষার্থীদের হাতে তুলে দিলাম। এই বইগুলোর মধ্যে ইংলিশ ফর টুডে এবং তথ্য ও যোগাযোগ প্রযুক্তি রিভাইস করা হয়েছে। এই বইগুলোর মান আগের চেয়ে ভালো হয়েছে। নতুন শিক্ষাক্রমের সকল পাঠ্যপুস্তকই নতুন করে প্রণয়ন করছি। ২০২৬ ও ২০২৭ সালে গিয়ে একাদশ ও দ্বাদশ শ্রেণির নতুন কারিকুলামের বই হবে। তার আগেও বই পরিশীলনের কাজ আমরা যতদূর সম্ভব অব্যাহত রাখবো।

শিক্ষান্ত্রী ডা. দীপু মনি আরো বলেন, আমরা চাই আমাদের শিক্ষার্থীরা দক্ষ ও যোগ্য মানুষ, মানবিক মানুষ, সৃজনশীল, সহনশীল মানুষ হোক, অসাম্প্রদায়িক মানুষ হোক। অর্থাৎ বঙ্গবন্ধু যেরকম চেয়েছিলেন ঠিক সেই রকম মানুষ হয়ে গড়ে উঠুক। আর সে জন্য পুরো শিক্ষাক্রমকে সংস্কার নয় রূপান্তর ঘটাচ্ছি। রূপান্তরের উদ্দেশ্য হলো শুধু মুখস্থবিদ্যা নয়, আমরা করে করে শিখবো, অভিজ্ঞতাভিত্তিক শিখন হবে, সক্রিয় শিখন হবে। এর মধ্যদিয়ে শিক্ষার্থীরা যা শিখছে তা আত্মস্থ করতে পারবে এবং তা প্রয়োগ করবার দক্ষতা অর্জন করবে।

#

খায়ের/আরমান/মোশারফ/শামীম/২০২৩/২০৪০ঘণ্টা

তথ্যবিবরণী নম্বর : ১২৮৩

**স্মার্ট বাংলাদেশের স্তম্ভসমূহ দাঁড় করাতে প্রতিটি মানুষকে ডিজিটাল সংযুক্তির আওতায় আনতে হবে**

**--- টেলিযোগাযোগ মন্ত্রী**

ঢাকা, ২০ আশ্বিন (৫ অক্টোবর):

ডাক ও টেলিযোগাযোগ মন্ত্রী মোস্তাফা জব্বার বলেছেন, স্মার্ট বাংলাদেশের স্তম্ভসমূহ দাঁড় করাতে দেশের প্রতি ইঞ্চি মাটি এবং প্রতিটি মানুষকে ডিজিটাল সংযুক্তির আওতায় আনতে হবে। এই লক্ষ্য বাস্তবায়নে বাংলাদেশ টেলিকম নিয়ন্ত্রণ কমিশনের দায়িত্ব চ্যালেঞ্জিং। ডিজিটাল সংযুক্তির পাশাপাশি রোবটিক্স, এআই, আইওটি, ব্লকচেইন ইত্যাদি নতুন নতুন ডিজিটাল প্রযুক্তির সাথে খাপ খাইয়ে চলা বাংলাদেশসহ দক্ষিণ এশিয়ার প্রতিটি দেশের জন্য কমবেশি চ্যালেঞ্জিং হবে। এসএআরটি সম্মেলনে যোগদানকারী দেশগুলোর সমস্যাগুলোও প্রায় অভিন্ন। মন্ত্রী ডিজিটাল বৈষম্য দূর করাসহ বিদ্যমান চ্যালেঞ্জ মোকাবেলায় সম্মিলিত উদ্যোগে দক্ষিণ এশিয়ার দেশসমূহকে এগিয়ে আসার আহ্বান জানান।

মন্ত্রী আজ ঢাকার একটি হোটেলে ডাক ও টেলিযোগাযোগ বিভাগের তত্ত্বাবধানে বিটিআরসি ও এশিয়া-প্যাসিফিক টেলিকমিউনিটি (এপিটি) আয়োজিত দক্ষিণ এশীয় টেলিযোগাযোগ নিয়ন্ত্রক কাউন্সিল (এসএটিআরসি) এর ২৪তম সম্মেলনের সমাপনী অনুষ্ঠানে প্রধান অতিথির বক্তৃতায় এ আহ্বান জানান।

এসএটিআরসির নবনির্বাচিত চেয়ারম্যান বিটিআরসির প্রধান শ্যাম সুন্দর সিকদার এর সভাপতিত্বে অনুষ্ঠানে এপিটি সেক্রেটারি জেনারেল মাসানোরি কোন্ডো বক্তৃতা করেন।

মন্ত্রী বাংলাদেশকে এসএটিআরসির চেয়ারম্যান নির্বাচিত করায় সদস্য দেশসমূহের প্রতি গভীর কৃতজ্ঞতা প্রকাশ করে বলেন, সড়ক ও রেলপথের মতো দক্ষিণ এশিয়ার দেশসমূহের মধ্যে ডিজিটাল সংযোগের মহাসড়ক নির্মাণ করা গুরুত্বপূর্ণ কাজ হবে। এসএটিআরসির সদস্য দেশসমূহের মধ্যে পারস্পরিক অভিজ্ঞতা বিনিময় ডিজিটাল সংযুক্তি ও ডিজিটাল প্রযুক্তি বিকাশে এই অঞ্চলের জন্য ফলপ্রসূ অবদান রাখতে পারে বলেও উল্লেখ করেন ডিজিটাল প্রযুক্তি বিকাশের এই অগ্রদূত। তিনি বলেন, ডিজিটাল সংযুক্তি এবং ডিজিটাল প্রযুক্তির বিকাশে বিটিআরসিকে ইতোমধ্যে সক্ষম এবং দক্ষ প্রতিষ্ঠান হিসেবে গড়ে তোলা হয়েছে। ডিজিটাল প্রযুক্তিতে বাংলা ভাষার উদ্ভাবক মোস্তাফা জব্বার বলেন, প্রধানমন্ত্রী শেখ হাসিনা ১৯৯৬ থেকে ২০০১ সাল পর্যন্ত সময়ে বাংলাদেশকে কম্পিউটার যুগে উন্নীত করেন। ২০০৮ সালে ঘোষিত ডিজিটাল বাংলাদেশ কর্মসূচির সফল বাস্তবায়নের পর স্মার্ট বাংলাদেশের অভিযাত্রা আমরা শুরু করেছি। প্রধানমন্ত্রী শেখ হাসিনার দূরদর্শী নেতৃত্বে ইতোমধ্যে দেশের শতকরা ৯৮.৫ ভাগ এলাকায় মোবাইলের ফোরজি প্রযুক্তি পৌঁছে গেছে। আমরা ৫জি চালু করেছি। প্রতি ইউনিয়নে পৌছেছে ফাইবার অপটিক্স। ডিজিটাল সংযুক্তির শক্তিশালী ভিত্তির ওপর দাঁড়িয়ে ২০৪১ সালে গড়ে উঠবে স্মার্ট বাংলাদেশ।

অনুষ্ঠানে সভাপতির বক্তৃতায় শ্যাম সুন্দর সিকদার বলেন, দক্ষিণ এশিয়ার ৯টি দেশের নিয়ন্ত্রণ সংস্থার তিন দিনব্যাপী সম্মেলন থেকে আমরা আগামী দিনের চ্যালেঞ্জ মোকাবেলার কৌশল ও কর্মপরিকল্পনা বিষয়ে বিজ্ঞজনদের পরামর্শ অনেক কাজে আসবে।

সম্মেলনে ভারত, পাকিস্তান, শ্রীলংকা, নেপাল, ভুটান, আফগানিস্তান, মালদ্বীপ ও ইরানসহ দক্ষিণ এশিয়ার ৯টি দেশের টেলিযোগাযোগ ও তথ্য যোগাযোগ প্রযুক্তি বিষয়ক রেগুলেটরি সংস্থার প্রধান, টেলিকম অপারেটর, সরকারি ও বেসরকারি সংস্থার কর্মকর্তা, টেলিকম ও তথ্যপ্রযুক্তি সংশ্লিষ্ট বিশেষজ্ঞের প্রায় ১০০ জন প্রতিনিধি এতে অংশগ্রহণ করেন।

#

শেফায়েত/আরমান/মোশারফ/জয়নুল/২০২৩/২১৫০ঘণ্টা

তথ্যবিবরণী নম্বর : ১১৮২

**খাদ্য নিরাপত্তা টেকসই করতে কম সময়ে অধিক ফলনে গুরুত্ব দিচ্ছি**

**--- কৃষিমন্ত্রী**

ফরিদপুর, ২০ আশ্বিন (৫ অক্টোবর):

কৃষিমন্ত্রী ও আওয়ামী লীগের প্রেসিডিয়াম সদস্য ড. মোঃ আব্দুর রাজ্জাক বলেছেন, দেশে ক্রমশ কৃষিজমি কমছে, মানুষ বাড়ছে। এ অবস্থায়, ১৭ কোটি মানুষের খাদ্যের যোগান দেয়া খুবই কঠিন। সেজন্য আমরা কম সময়ে অধিক ফলন ও একই জমি থেকে বার বার ফসল ফলানোর ওপর গুরুত্বারোপ করছি। আমাদের বিজ্ঞানীরা স্বল্পজীবনকালীন উন্নত জাতের ধানের ও অন্যান্য অনেক ফসলের জাত উদ্ভাবন করেছে, যা চাষের মাধ্যমে বছরে ১টি অতিরিক্ত ফসল ফলানো সম্ভব হচ্ছে। একইসঙ্গে, ফলনও অনেক বেশি। এই জাতগুলোকে কৃষকের নিকট দ্রুত জনপ্রিয় করতে হবে।

আজ ফরিদপুরে সদর উপজেলা পরিষদ মিলনায়তনে বৃহত্তর ফরিদপুর ও যশোর অঞ্চলে তেল ফসল ও ধানের উৎপাদন বৃদ্ধিতে করণীয় শীর্ষক কর্মশালায় মন্ত্রী এসব কথা বলেন। বাংলাদেশ পরমাণু কৃষি গবেষণা ইনস্টিটিউট (বিনা) ও কৃষি সম্প্রসারণ অধিদপ্তর এ অনুষ্ঠানের আয়োজন করে।

মন্ত্রী বলেন, দেশে ভোজ্যতেলের আমদানি নির্ভরতা কমাতে আমরা তিন বছর মেয়াদি কর্মপরিকল্পনা বাস্তবায়ন করছি। পরিকল্পনার প্রথম বছরেই আমরা ৩ হাজার কোটি টাকার অতিরিক্ত সরিষা উৎপাদন করতে পেরেছি। আশা করছি, পরিকল্পনা অনুযায়ী, ধানের উৎপাদন না কমিয়েই আগামী ২০২৪-২৫ অর্থবছরের মধ্যে স্থানীয়ভাবে উৎপাদনের মাধ্যমে তেল আমদানি অর্ধেকে কমিয়ে আনতে সক্ষম হবো। এতে বছরে ১০ হাজার কোটি টাকা সাশ্রয় করা সম্ভব হবে।

মন্ত্রী বলেন, পেঁয়াজ সংরক্ষণের জন্য আমরা গত বছর পরীক্ষামূলক কিছু দেশীয় মডেল ঘর নির্মাণ করেছি, যেখানে ৪-৫ মাস ধরে পেঁয়াজ ভালো অবস্থায় আছে। এটি একটি কার্যকর সংরক্ষণ পদ্ধতি হবে। এবছর সারা দেশে এই সংরক্ষণ মডেল ঘর নির্মাণ করা হবে।

তিনি আরো বলেন, ইতোমধ্যে মাঠে পেঁয়াজের উচ্চফলনশীল জাত দেয়া হয়েছে, গ্রীষ্মকালীন পেঁয়াজ চাষে প্রণোদনা দেয়া হচ্ছে, আর মডেল ঘরে সংরক্ষণ করতে পারলে পেঁয়াজের জন্য বিদেশের উপর নির্ভরশীল থাকতে হবে না, বরং আমরা বিদেশে রপ্তানি করতে পারব। নতুন শস্যবিন্যাস কৃষকের নিকট জনপ্রিয় করতে দেশের বিভিন্ন কৃষি অঞ্চলে কর্মশালা পরিচালনা করছে কৃষি মন্ত্রণালয়। দেশে ভোজ্যতেলের চাহিদার ৪০ ভাগ উৎপাদনের জন্য বিজ্ঞানীরা উদ্ভাবন করেছেন উচ্চ ফলনশীল ও স্বল্প জীবনকাল বিশিষ্ট ধানের ও সরিষার জাত।

কৃষিসচিব ওয়াহিদা আক্তারের সভাপতিত্বে অনুষ্ঠানে বিএআরসির নির্বাহী চেয়ারম্যান শেখ মোঃ বখতিয়ার, বিএডিসির চেয়ারম্যান আব্দুল্লাহ সাজ্জাদ, কৃষি সম্প্রসারণ অধিদপ্তরের মহাপরিচালক বাদল চন্দ্র বিশ্বাস, পরমাণু কৃষি গবেষণা ইনস্টিটিউটের মহাপরিচালক মির্জা মোফাজ্জল ইসলাম, জেলা আওয়ামী লীগের সভাপতি ও সাধারণ সম্পাদক প্রমুখ বক্তব্য রাখেন।

#

কামরুল/আরমান/মোশারফ/জয়নুল/২০২৩/২০০০ঘণ্টা

Handout Number : 1181

**11th round of Bangladesh-India Friendship Dialogue committed to**

**fostering a comprehensive and mutually beneficial partnership**

Sylhet, October 5 :

The 11th round of the Bangladesh-India Friendship Dialogue commenced today in Sylhet. Dr. Shirin Sharmin Chaudhury Speaker of Bangladesh Parliament graced the occasion as chief guest. Dr. A K Abdul Momen Foreign Minister of Bangladesh chaired the inaugural session. The inaugural session was also graced by Jahangir Kabir Nanok, Former State Minister & Presidium Member of Bangladesh Awami League, Shri. Vincent Pala, Member of Parliament and former Minister of India, Swapan Dasgupta, former Member of Parliament of India and Pranay Verma, High Commissioner of India to Bangladesh.

The two-day long dialogue is expected to hold few thematic sessions where a number of speakers from both Bangladesh and India are expected to deliver their valuable remarks. For last 10 years the Bangladesh-India Friendship Dialogue has been serving as one of the instrumental platforms for fostering strong bilateral relations between Bangladesh and India. This year the theme of the Dialogue is `Fostering a comprehensive and mutually beneficial partnership’.

The chief guest, Speaker of Bangladesh Parliament in her remarks said that the destinies of the two neighboring countries are intertwined, and stability and prosperity of both the countries are inextricably linked with each other. She thanked India for including Bangladesh in the G20 process and appreciated India for arranging P20 Parliamentary Speakers’ Summit. She emphasized on ensuring more engagement of the parliaments of the two countries, collaboration and engagement of women lawmakers and cooperation in ICT sector to face the challenges of the 4th Industrial revolution.

In the inaugural session Foreign Minister Dr. Momen highlighted the excellent bilateral relations between the two countries. He shed light on the recent economic development of Bangladesh under the visionary leadership of Prime Minister Sheikh Hasina which has largely fulfilled the dream of Bangabandhu Sheikh Mujibur Rahman to transform Bangladesh into ‘Sonar Bangla’. He said a fast-developing Bangladesh offers both the countries with opportunities to further deepen its economic benefits. In his statement Foreign Minister Dr. Momen emphasized to focus on five key areas like exploring ways to enhance bilateral trade, improved connectivity, sub-regional cooperation in energy sector, cooperation in water sector and people-to-people contact to further strengthening the bilateral relations between Bangladesh and India. He also said that partnering of these two neighbors is important for bringing shared peace and prosperity in the South Asian region.

Tomorrow the dialogue will have thematic sessions on issues on Connectivity for Trade and People-to-People Connections, Technology Collaboration and Innovation, Investment for Sustainable and Inclusive Growth. Foreign Minister Dr. Momen will also inaugurate the 2nd round of Sylhet - Silchar Festival which is scheduled to be held from 06 to 08 October 2023. The festival aims to promote cultural and people-to-people contact linking the two cities: Sylhet and Silchar.

#

Mohsin/Arman/Mosharaf/Salim/2023/20.50 Hrs.

তথ্যবিবরণী নম্বর : ১১৮০

**সুস্থ ও নিরাপদ বিশ্বের জন্য ভ্যাক্সিন প্রযুক্তি উন্নয়নে একযোগে কাজ করতে হবে**

**--- স্বাস্থ্যমন্ত্রী**

ঢাকা, ২০ আশ্বিন (৫ অক্টোবর):

আজ সিঙ্গাপুর Duke-NUS Medical School -এ এশিয়ান ডেভেলপমেন্ট ব্যাংক (এডিপি) কর্তৃক আয়োজিত ৫-৮ অক্টোবর চার দিনব্যাপী ÔADP-CoRE Vaccine বিষয়ক Fit-for-Purpose Vaccine Technologies : The Amalgamation of scinece, Policy and Practice’ শীর্ষক সম্মেলনে উদ্বোধনী বক্তব্য রাখেন বাংলাদেশ সরকারের স্বাস্থ্য ও পরিবার কল্যাণ মন্ত্রী জাহিদ মালেক।

উদ্বোধনী বক্তব্যে স্বাস্থ্যমন্ত্রী বিশ্বে যুগে যুগে বিভিন্ন মহামারিতে মানুষের প্রভূত ক্ষতির নানাদিক তুলে ধরেন। এসময় সর্বশেষ করোনা মহামারিতে গোটা বিশ্বের বহু মানুষের প্রাণহানিসহ ক্ষতিকর দিকগুলো তুলে ধরেন। বাংলাদেশ করোনা মোকাবিলায় কীভাবে বিশ্বের সফল হয়েছে সে বিষয়কগুলোও তুলে ধরেন স্বাস্থ্যমন্ত্রী। করোনা দুর্যোগে সঠিক সময়ে সঠিক নির্দেশনা দিয়ে বাংলাদেশের প্রধানমন্ত্রী শেখ হাসিনা করোনা প্রতিরোধে কীভাবে ভূমিকা রেখেছেন সে বিষয়টিও স্বাস্থ্যমন্ত্রী তাঁর বক্তব্যে তুলে ধরেন। একটি জনবহুল ও ঘনবসতিপূর্ণ দেশ হওয়া সত্ত্বেও বাংলাদেশ কীভাবে টিকাদান কর্মসূচিতে এত বেশি সাফল্য পেয়েছে সে প্রসঙ্গে স্বাস্থ্যমন্ত্রী বলেন, ‘বাংলাদেশ একটি ঘন বসতিপূর্ণ জনবহুল দেশ হওয়া সত্ত্বেও বর্তমান প্রধানমন্ত্রী শেখ হাসিনার সুদূরপ্রসারী নেতৃত্ব ও সঠিক সিদ্ধান্তগুলো ঠিকভাবে বাস্তবায়ন করে বাংলাদেশ এখন অর্থনীতিতে বিশ্ববাসীর নজর কাড়ছে। দেশে গঠনমূলক কার্যকলাপ চলমান থাকায় করোনার মতো মহামারিতে একযোগে একদিনে ১ কোটি ২০ লাখ মানুষকে টিকা দিতে সক্ষম হয়েছে বাংলাদেশ। দ্রুততম সময়ে দেশের ৯০ ভাগ মানুষকে টিকা দেবার কারণে বাংলাদেশ এখন একটি নিরাপদ দেশ হিসেবে বিশ্বের জায়গা করে নিয়েছে।’

সম্মেলনের উদ্বোধনী দিনে স্বাস্থ্যমন্ত্রী জাহিদ মালেকসহ বিভিন্ন দেশ ও সংস্থার প্রতিনিধিগণ বক্তব্য রাখেন Dr. Sungsup Ra|। সম্মেলনে স্বাগত বক্তব্য রাখেন এশিয়ান ডেভেলপমেন্ট ব্যাংকের সেক্টর গ্রুপের উপ-মহাপরিচালক সম্মেলনে আরো বক্তব্য রাখেন- Duke-NUS Medical School, Singapore- -এর নির্বাহী পরিচালক Prof. John CW Lim, এডিবি’র সেক্টর গ্রুপ পরিচালক Dr. Patrick L. Osewe সম্মেলনে মূল প্রবন্ধ তুলে ধরেন ভারতের Department of Animal Husbandry and Dairying Secretary Alka| Upadhyaya| সম্মেলনে সমাপনী বক্তব্য রাখেন আমেরিকান ভ্যাক্সিন প্রকল্প পরিচালক Dr. Laura Martin|

#

মাইদুল/আরমান/মোশারফ/জয়নুল/২০২৩/২০৫০ ঘণ্টা

তথ্যবিবরণী                                                                   নম্বর : ১১৭৯

**কবি আসাদ চৌধুরীর মৃত্যুতে পররাষ্ট্রমন্ত্রীর শোক**

ঢাকা, ২০ আশ্বিন (৫ অক্টোবর) :

বাংলা সাহিত্যের প্রখ্যাত কবি ও সাহিত্যিক আসাদ চৌধুরীর মৃত্যুতে গভীর শোক ও দুঃখ প্রকাশ করেছেন পররাষ্ট্রমন্ত্রী ড. এ কে আব্দুল মোমেন।

এক শোকবার্তায় পররাষ্ট্রমন্ত্রী বলেন, ‘কবি আসাদ চৌধুরীর মৃত্যুতে বাংলা সাহিত্যের অপূরণীয় ক্ষতি হলো। সাহিত্যের বিভিন্ন শাখায় তাঁর অনন্য পদচারণা বাংলা সাহিত্যকে সমৃদ্ধ করেছে।’ তিনি বলেন, ‘দেশের বাইরেও বাংলা সাহিত্য চর্চায় তিনি বিশেষ ভূমিকা রেখেছেন। উত্তর আমেরিকায় বাংলা সাহিত্যের অগ্রযাত্রায় এবং সেখানকার সাহিত্যানুরাগীদের বাংলা ভাষা ও কৃষ্টিতে আকৃষ্ট করতে তাঁর অবদান অনস্বীকার্য।’

মন্ত্রী মরহুম আসাদ চৌধুরীর রুহের মাগফিরাত কামনা করেন এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জানান।

উল্লেখ্য, গতকাল বুধবার কানাডার টরন্টোতে একটি হাসপাতালে চিকিৎসাধীন অবস্থায় কবি আসাদ চৌধুরী মৃত্যুবরণ করেন (ইন্না লিল্লাহি ওয়া ইন্না ইলাইহি রাজিউন)।

কবি আসাদ চৌধুরী তাঁর প্রথম কবিতার বই ‘তবক দেওয়া পান’–এর মাধ্যমে বাংলা সাহিত্যে পরিচিতি লাভ করেন। ১৯৮৩ সালে তাঁর রচিত ‘বাংলাদেশের মুক্তিযুদ্ধ’ শীর্ষক গ্রন্থটি প্রকাশিত হয়। একই বছর তিনি ‘সংগ্রামী নায়ক বঙ্গবন্ধু’ শীর্ষক বঙ্গবন্ধুর জীবনীভিত্তিক গ্রন্থ সম্পাদনা করেন। ১৯৮৭ সালে তিনি বাংলা একাডেমি পুরস্কার এবং ২০১৩ সালে একুশে পদক লাভ করেন।

#

মোহসিন/আরমান/মোশারফ/শামীম/২০২৩/১৬৩০ ঘণ্টা

তথ্যবিবরণী নম্বর : ১১৭৮

**ইউএসএআইডির কাছে আর্থিক ও কারিগরি সহায়তা চেয়েছেন পরিবেশমন্ত্রী**

ঢাকা, ২০ আশ্বিন (৫ অক্টোবর):

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন ইউএসএআইডিকে জাতীয় অভিযোজন পরিকল্পনা এবং মুজিব জলবায়ু সমৃদ্ধি পরিকল্পনা বাস্তবায়নের জন্য প্রয়োজনীয় এবং পর্যাপ্ত আর্থিক ও প্রযুক্তিগত সহায়তার আহ্বান জানিয়েছেন। তিনি বাংলাদেশ ফরেস্ট রিসার্চ ইনস্টিটিউটের ল্যাব সুবিধার উন্নয়ন, বায়োটেকনোলজি, বায়োসেফটি, ক্যাপাসিটি ডেভেলপমেন্ট, ইকোসিস্টেম সার্ভিস ভ্যালুয়েশনে সহায়তার আহ্বান জানান।

আজ পরিবেশ, বন ও জলবায়ু পরিবর্তন মন্ত্রণালয়ের সভাকক্ষে ইউএস এজেন্সি ফর ইন্টারন্যাশনাল ডেভেলপমেন্ট (ইউএসএআইডি) বাংলাদেশ মিশনের নতুন মিশন ডিরেক্টর রিড এশলিম্যানের সঙ্গে সৌজন্য সাক্ষাৎকালে পরিবেশমন্ত্রী এ আহ্বান জানান।

ইউএসএআইডি মিশন ডিরেক্টর বলেন, তার সংস্থা সারা দেশে বন্যপ্রাণী সংরক্ষণে এর পাচার ও চোরাশিকার প্রতিরোধ ১০ মিলিয়ন ডলারের প্রকল্প, পার্বত্য চট্টগ্রামে ওয়াটারসেড সহ-ব্যবস্থাপনায় ২০ মিলিয়ন ডলারের প্রকল্প এবং ক্লাইমেট পলিসিতে ৩০ মিলিয়ন ডলারের প্রকল্প নিয়ে কাজ করবে। তারা জৈবপ্রযুক্তি, খাদ্য নিরাপত্তা, বায়োটেক পণ্য, কৃষি পণ্য, জলবায়ু নীতি সহায়তা প্রকল্প, সহযোগিতা ও গবেষণা এবং গ্রিন হাউস গ্যাস নির্গমন হ্রাসে সহায়তা করবে। তারা টেকসই জীবিকার জন্য সুবিধাভোগী, স্থানীয় কৃষকদের জীবিকা নিশ্চিতে কাজ করতে ইচ্ছুক। ইউএসএআইডি পরিচালক বলেন, তারা জলাভূমি, সুন্দরবন, পার্বত্য চট্টগ্রাম এবং সিলেট অঞ্চলে টেকসই জলবায়ু কর্ম, বাস্তুতন্ত্র এবং জীববৈচিত্র্য সংরক্ষণের জন্য সহায়ক হতে চান।

অনুষ্ঠানে পরিবেশ, বন ও জলবায়ু পরিবর্তন মন্ত্রণালয়ের সচিব ড. ফারহিনা আহমেদ, অতিরিক্ত সচিব (প্রশাসন) ইকবাল আবদুল্লাহ হারুন, অতিরিক্ত সচিব (পরিবেশ ও জলবায়ু পরিবর্তন) সঞ্জয় কুমার ভৌমিক, অতিরিক্ত সচিব (উন্নয়ন) ফাহমিদা খানম এবং ইউএসএআইডির ঊর্ধ্বতন কর্মকর্তারা উপস্থিত ছিলেন।

#

দীপংকর/আরমান/মোশারফ/জয়নুল/২০২৩/২০০০ঘণ্টা

তথ্যবিবরণী                                                                   নম্বর : ১১৭৭

**অর্থনৈতিক সমৃদ্ধি অব্যাহত রাখতে প্রয়োজন রাজনৈতিক স্থিতিশীলতা**

**-- তথ্য ও সম্প্রচার মন্ত্রী**

ঢাকা, ২০ আশ্বিন (৫ অক্টোবর) :

দেশের অর্থনৈতিক সমৃদ্ধি অব্যাহত রাখতে রাজনৈতিক স্থিতিশীলতা একান্ত প্রয়োজন বলেছেন তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ রাজধানীতে ঢাকা বিশ্ববিদ্যালয়ের ব্যবসায় শিক্ষা অনুষদ মিলনায়তনে বিশ্ব বিনিয়োগকারী সপ্তাহ ২০২৩ উপলক্ষ্যে বাংলাদেশ মার্চেন্ট ব্যাংকার্স এসোসিয়েশন আয়োজিত ‘ক্যাপিটাল মার্কেট ফর সাসটেইনেবল ফিন্যান্স’ সেমিনারে প্রধান অতিথির বক্তৃতায় মন্ত্রী একথা বলেন। তিনি বলেন, আমাদের অর্থনীতির আকার বড় হয়েছে, বহুমাত্রিকতা এসেছে। রাজনৈতিক স্থিতিশীলতার পাশাপাশি দেশে মানি মার্কেট এবং ক্যাপিটাল মার্কেট যদি একসাথে কাজ করে এবং মানি মার্কেট যদি ফড়িয়ামুক্ত হয় তাহলে দেশের সমৃদ্ধি আরো বৃদ্ধি পাবে।

সম্প্রচার মন্ত্রী বলেন, ‘আজকে পাকিস্তানের দিকে তাকিয়ে দেখুন, সেখানে রাজনৈতিক স্থিতিশীলতা না থাকার কারণে পাকিস্তান কিছু দিন আগ পর্যন্ত দেউলিয়া হওয়ার পর্যায়ে পৌঁছে গিয়েছিলো। রাজনৈতিক স্থিতিশীলতা না থাকার কারণে সেখানে কিভাবে জঙ্গিবাদ মাথাচাড়া দিয়ে উঠেছে। মানব উন্নয়ন সূচক থেকে শুরু করে সামাজিক, অর্থনৈতিক, স্বাস্থ্য সূচকসহ সমস্ত সূচকে আমরা ২০১৪-১৫ সালেই পাকিস্তানকে অতিক্রম করেছি। এখানেই জননেত্রী শেখ হাসিনার দেশ পরিচালনার সার্থকতা, জাতির পিতা বঙ্গবন্ধুর দেশ রচনার সার্থকতা। আজকে পাকিস্তান আমাদের দিকে তাকিয়ে দীর্ঘশ্বাস ফেলে।’

দেশের অর্থনীতির দিকে দৃকপাত করে হাছান মাহমুদ বলেন, ‘প্রকৃতপক্ষে আমাদের অর্থনীতির আকার গত প্রায় ১৫ বছরে কতগুণ বৃদ্ধি পেয়েছে সেটি অনেকের ধারণা নাই। আমাদের অতীতের ১শ’ বিলিয়ন ডলারের অর্থনীতি এখন প্রায় ১ ট্রিলিয়ন ডলারের অর্থনীতিতে উন্নীত হয়েছে অর্থাৎ প্রায় পাঁচগুণ বৃদ্ধি পেয়েছে। পাশাপাশি আমাদের বাজেট ২০০৮-০৯ অর্থবছরের ৮৮ হাজার কোটি টাকা থেকে এখন ১২ গুণ বৃদ্ধি পেয়ে ৭ লাখ ৭৩ হাজার ৬শ’ ৭৫ কোটি টাকা হয়েছে। মাথাপিছু আয় ২০০৮ সালে ছিলো ৬শ’ ডলার, এখন ২ হাজার ৮শ’ ৫৯ ডলারে দাঁড়িয়েছে।’

বক্তৃতা শেষে সাংবাদিকরা আওয়ামী লীগের সাধারণ সম্পাদক ওবায়দুল কাদেরের সাম্প্রতিক একটি মন্তব্য নিয়ে প্রশ্ন করলে হাছান মাহমুদ বলেন, ‘আমরা জনগণের শক্তিতে বিশ্বাস করি। আমাদের দেশ কে পরিচালনা করবে সেটি দেশের জনগণই নির্ধারণ করবে এবং আওয়ামী লীগ সবসময় জনগণের শক্তিতে বলীয়ান হয়ে জনগণের সমর্থন নিয়ে সরকার গঠন করেছে। কিন্তু গত কয়েক বছর ধরে বিএনপি, তার মিত্ররা এবং কিছু দেশবিরোধী অপশক্তি আমাদের দেশের বিষয়-আশয় শুধু বিদেশিদের কাছে উপস্থাপন করে এসেছে। আমাদের দেশের আভ্যন্তরীণ বিষয়ে বিদেশিদের নাক গলানোর সুযোগ করে দিয়েছে এবং বিদেশিদের কাছে বারে-বারে গিয়ে আমাদের দেশকে ছোট করেছে।’

মন্ত্রী বলেন, ‘আপনারা দেখেছেন, ভারতে জি-২০ সম্মেলনে প্রধানমন্ত্রীর সাথে কিভাবে বিশ্বনেতাদের আলোচনা হয়েছে শুভেচ্ছা বিনিময় হয়েছে, মার্কিন প্রেসিডেন্ট জো বাইডেনের সাথেও শুভেচ্ছা বিনিময় হয়েছে। জাতিসংঘ সাধারণ অধিবেশনে অংশ নিতে যুক্তরাষ্ট্র সফরকালে সে দেশের নিরাপত্তা উপদেষ্টার সাথে প্রধানমন্ত্রীর বৈঠক হয়েছে। এটিই প্রমাণ করে আমাদের সাথে মার্কিন যুক্তরাষ্ট্রের সম্পর্ক কোন পর্যায়ে। আমাদের সাথে যুক্তরাষ্ট্রসহ সকল দেশের সম্পর্ক অত্যন্ত চমৎকার এবং সেই সম্পর্ক আরো দৃঢ় করার জন্যই আমরা কাজ করে যাচ্ছি।’

‘কিন্তু বিএনপিসহ কিছু অপশক্তি বিদেশিদের আমাদের দেশের ওপর নাক গলানোর জন্য যে অপচেষ্টা চালিয়েছিলো সেটির প্রেক্ষিতেই আমাদের দলের সাধারণ সম্পাদক সবার সাথে আমাদের সুসম্পর্কের কথা বলেছেন’ উল্লেখ করে হাছান বলেন, ‘আমাদের সাথে দিল্লি, ওয়াশিংটন, ব্রাসেলসসহ সবারই সুসম্পর্ক। সবার সাথে সুসম্পর্ক রেখেই আমরা দেশকে এগিয়ে নিয়ে যাচ্ছি। আমাদের দেশের সাথে কোনো কোনো দেশের সুসম্পর্ক যাতে বিনষ্ট হয় সে জন্য অনেক অপচেষ্টা করা হয়েছে কিন্তু কোনো লাভ হয়নি। দেশে যথাসময়ে নির্বাচন অনুষ্ঠিত হবে এবং জনগণের অংশগ্রহণে ব্যাপক অংশগ্রহণমূলক একটি নির্বাচন হবে।’

মার্চেন্ট ব্যাংকার্স এসোসিয়েশনের প্রেসিডেন্ট মোঃ সায়েদুর রহমানের সভাপতিত্বে বাংলাদেশ সিকিউরিটিজ এন্ড এক্সচেঞ্জ কমিশনের চেয়ারম্যান শিবলী রুবাইয়াত-উল-ইসলাম সেমিনারে বিশেষ অতিথির বক্তৃতা দেন।

#

আকরাম/আরমান/মোশারফ/শামীম/২০২৩/১৮২০ঘণ্টা

তথ্যবিবরণী নম্বর : ১১৭৬

**কবি আসাদ চৌধুরীর মৃত্যুতে তথ্যমন্ত্রীর শোক**

ঢাকা, ২০ আশ্বিন (৫ অক্টোবর):

বাংলা সাহিত্যের জনপ্রিয় কবি আসাদ চৌধুরীর মৃত্যুতে গভীর শোক ও দুঃখ প্রকাশ করেছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ ।

আজ কানাডার টরন্টোর একটি হাসপাতালে আসাদ চৌধুরীর (৮০) ইন্তেকালের সংবাদে শোকাহত তথ্য ও সম্প্রচার মন্ত্রী প্রয়াতের বিদেহী আত্মার শান্তি কামনা করেন এবং শোকসন্তপ্ত পরিবারের প্রতি গভীর সমবেদনা জানান।

ড. হাছান তাঁর শোকবার্তায় বলেন, কবি আসাদ চৌধুরী বাংলাদেশের প্রধান কবিদের মধ্যে অন্যতম। তিনি তার আকর্ষণীয় বাচনভঙ্গী, টেলিভিশনে জনপ্রিয় সব অনুষ্ঠান পরিকল্পনা ও উপস্থাপনার জন্য পরিচিত। এছাড়া তিনি তার ভরাট কণ্ঠে কবিতা আবৃত্তি করেও মানুষের মন জয় করেছেন। মৌলিক কবিতা ছাড়াও শিশুতোষ গ্রন্থ, ছড়া, জীবনী এবং অনুবাদকর্মে তার অনেক অবদান রয়েছে। কবি আসাদ চৌধুরী তার সৃষ্টিকর্মের মাঝে স্মরণীয় হয়ে থাকবেন।

১৯৪৩ সালের ১১ ফেব্রুয়ারি বরিশালের মেহেন্দিগঞ্জ উপজেলার উলানিয়ায় জন্মগ্রহণকারী কবি আসাদ চৌধুরীর গ্রন্থগুলোর মধ্যে ‘তবক দেওয়া পান’, ‘বাংলাদেশের মুক্তিযুদ্ধ’ বঙ্গবন্ধুর জীবনীভিত্তিক সম্পাদিত গ্রন্থ ‘সংগ্রামী নায়ক বঙ্গবন্ধু’ বিশেষভাবে উল্লেখযোগ্য।

#

আকরাম/আরমান/মোশারফ/জয়নুল/২০২৩/১৮৫০ঘণ্টা

তথ্যবিবরণী                                                                                                     নম্বর : ১১৭৫

**কোভিড-১৯** **সংক্রান্ত** **সর্বশেষ** **প্রতিবেদন**

ঢাকা, ২০ আশ্বিন (৫ অক্টোবর) :

স্বাস্থ্য অধিদপ্তরের তথ্যানুযায়ী বুধবার সকাল ৮টা থেকে আজ বৃহস্পতিবার সকাল ৮টা পর্যন্ত ২৪ ঘণ্টায় দেশে ৮ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ১ দশমিক শূন্য ৪ শতাংশ। এ সময় ৭৬৮ জনের নমুনা পরীক্ষা করা হয়েছে।

          গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৭৭ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৩ হাজার ৪০১ জন।

#

 সুলতানা/আরমান/মোশারফ/শামীম/২০২৩/১৭১০ঘণ্টা

তথ্যবিবরণী                                                                                                     নম্বর : ১১৭৪

**শিল্পমন্ত্রীর সাথে দক্ষিণ কোরিয়ার রাষ্ট্রদূতের সাক্ষাৎ**

ঢাকা, ২০ আশ্বিন (৫ অক্টোবর ) :

শিল্পমন্ত্রী নূরুল মজিদ মাহমুদ হুমায়ূনের সাথে বাংলাদেশ নিযুক্ত দক্ষিণ কোরিয়ার রাষ্ট্রদূত পার্ক ইয়ং সিক সাক্ষাৎ করেছেন। আজ রাজধানীর মতিঝিলে শিল্প মন্ত্রণালয়ে মন্ত্রীর অফিস কক্ষে এ সাক্ষাৎ অনুষ্ঠিত হয়।

সাক্ষাৎকালে মন্ত্রী বলেন, আমরা অবকাঠামোখাতে প্রভূত উন্নতি সাধন করেছি। এখানে বিনিয়োগ করার অনেক ক্ষেত্র রয়েছে। দক্ষিণ কোরিয়ার বিনিয়োগকারীরা এ সুযোগ নিতে পারে। আমরা নিজস্ব ব্র্যান্ডের গাড়ি তৈরির চেষ্টা করছি। তিনি এ বিষয়ে দক্ষিণ কোরিয়ার সহযোগিতা কামনা করেন।

রাষ্ট্রদূত সহযোগিতার আশ্বাস দিয়ে বলেন, বঙ্গবন্ধু হাইটেক পার্কে হুন্দাই গাড়ি উৎপাদন শুরু হয়েছে। দক্ষিণ কোরিয়ার আরেক বিখ্যাত কোম্পানি কিয়া (KIA) বাংলাদেশে কার্যক্রম শুরু করতে আগ্রহী। বাংলাদেশ ২০২৬ সাথে স্বল্পোন্নত দেশ থেকে উন্নয়নশীল দেশের উত্তরণের বিষয় উল্লেখ করে তিনি বলেন, স্থানীয়ভাবে বড় বড় শিল্প কারখানা স্থাপনে জোর দেয়া প্রয়োজন। এ ব্যাপারে দক্ষিণ কোরিয়া সহযোগিতা করতে প্রস্তুত আছে। তিনি আরো বলেন, শ্রমশক্তি হিসেবে যারা দক্ষিণ কোরিয়া যায় বেশিরভাগ ক্ষেত্রে তারা ভাষা দক্ষতায় দুর্বল। কাজেই জনবল পাঠানোর সময় তাদের কারিগরি দক্ষতার পাশাপাশি ভাষাগত দক্ষতা অর্জন করাও জরুরি।

বাংলাদেশে কর্মরত কোরিয়ান ব্যবসায়ী, উদ্যোক্তা এবং টেকনিশিয়ান বা কর্মীদের ভিসা জটিলতার কারণে বিভিন্ন সমস্যা মোকাবিলা করতে হয়। তারা যদি ৩ মাসের পরিবর্তে দীর্ঘমেয়াদি ভিসা পায় তাহলে তাদের কার্যক্রম চালানো আরো সহজ হবে। এ ব্যাপারে রাষ্ট্রদূত শিল্পমন্ত্রীর সহযোগিতা কামনা করেন। মন্ত্রী এ ব্যাপারে প্রয়োজনীয় সহযোগিতা করবেন বলে রাষ্ট্রদূতকে আশ্বস্ত করেন।

#

মাহমুদুল/জামান/রবি/রাসেল/কামাল/২০২৩/১৫৩০ ঘণ্টা

তথ্যবিবরণী                                                                   নম্বর : ১১৭৩

**অনিবার্য কারণবশত ‘স্মার্ট বাংলাদেশ সামিট**’ **স্থগিত করা হয়েছে**

ঢাকা, ২০ আশ্বিন (৫ অক্টোবর) :

তথ্য ও যোগাযোগ প্রযুক্তি বিভাগের অধীন বাংলাদেশ কম্পিউটার কাউন্সিল কর্তৃক ৫-৭ অক্টোবর ৩ দিনব্যাপী ‘স্মার্ট বাংলাদেশ সামিট ২০২৩’ আয়োজনের জন্য নির্ধারিত ছিল। কিন্তু অনিবার্য কারণবশত এ অনুষ্ঠানটি স্থগিত করা হয়েছে।

স্থগিতকৃত **‘**স্মার্ট বাংলাদেশ সামিট ২০২৩’ -এর কার্যক্রম পরবর্তীতে জানানো হবে।

আজ এক প্রেস বিজ্ঞপ্তির মাধ্যমে আইসিটি বিভাগ এ তথ্য জানিয়েছে।

#

শহিদুল/রবি/রাসেল/মাসুম/২০২৩/১২৩০ ঘণ্টা

তথ্যবিবরণী                                                                   নম্বর : ১১৭২

**করমুক্ত ফ্রিল্যান্সিং খাতে ১০ শতাংশ কর আরোপের গুজব ও অপপ্রচারের বিরুদ্ধে**

**সকলকে সোচ্চার হতে আইসিটি প্রতিমন্ত্রীর আহ্বান**

ঢাকা, ২০ আশ্বিন (৫ অক্টোবর) :

করমুক্ত ফ্রিল্যান্সিং খাতের ব্যাপক উন্নয়ন ও অগ্রগতিকে বাধাগ্রস্ত করতে সম্প্রতি একটি মহল উদ্দেশ্যমূলকভাবে ভূল তথ্য প্রচার করছে এবং ফ্রিল্যান্সারদের ১০ শতাংশ কর দিতে হবে বলে বিভিন্নভাবে গুজব ছড়াচ্ছে বলে জনগণের দৃষ্টি আকর্ষণ করেছেন আইসিটি প্রতিমন্ত্রী জুনাইদ আহমেদ পলক।

প্রতিমন্ত্রী জানান, ফ্রিল্যান্সিং খাতে ১০ শতাংশ কর আরোপের গুজব ও অপপ্রচারের বিষয়ে বাংলাদেশ ব্যাংক ও জাতীয় রাজস্ব বোর্ডের বিবৃতির প্রেক্ষিতে ফ্রিল্যান্সারদের বিভ্রান্ত না হতে এবং এসব গুজবে কান না দিতে তথ্য ও যোগাযোগ প্রযুক্তি বিভাগ হতে প্রেস রিলিজসহ বিভিন্ন প্রচারণামূলক ব্যবস্থা গ্রহণ করা হয়েছে। ফ্রিল্যান্সিং খাতটিকে করমুক্ত রাখার বিষয়টি বিভিন্ন প্রিন্ট, ইলেক্ট্রনিক, অনলাইন ও সোস্যাল মিডিয়ার মাধ্যমে ব্যাপকভাবে প্রচারিত হচ্ছে। সরকারের ব্যাপক উন্নয়ন ও অগ্রযাত্রাকে বাধাগ্রস্ত করার লক্ষ্যে গুজব প্রচারকারী বিভিন্ন মহলের বিরুদ্ধে সোচ্চার হওয়াসহ গুজব প্রতিরোধে প্রয়োজনীয় ব্যবস্থা গ্রহণ করতে আইসিটি প্রতিমন্ত্রী সংশ্লিষ্টদের প্রতি আহ্বান জানিয়েছেন।

প্রতিমন্ত্রী আরো জানান, প্রধানমন্ত্রী শেখ হাসিনা বিভিন্ন সময় ফ্রিল্যান্সিংয়ের গুরুত্ব তুলে ধরেছেন এবং তরুণদের এই পেশায় উদ্বুদ্ধ করতে আইডি কার্ড প্রদানসহ বিভিন্ন কার্যক্রম গ্রহণের নির্দেশনা প্রদান করেছেন। এ লক্ষ্যে ফ্রিল্যান্সিং খাতে তরুণদের আরো বেশি আগ্রহী করে তুলতে খাতটিকে করমুক্ত রাখা হয়েছে। এছাড়া তথ্য ও যোগাযোগ প্রযুক্তি বিভাগের আওতায় আইটি ফ্রিল্যান্সিংয়ের দক্ষতা বৃদ্ধির লক্ষ্যে প্রশিক্ষণ দেয়া হচ্ছে এবং ফ্রিল্যান্সারদেরকে উদ্যোক্তা হিসেবে তৈরির জন্য ওয়ার্কিং স্পেস বরাদ্দ প্রদান, গ্রান্ট দেয়া হচ্ছে, স্টার্টআপ বাংলাদেশ লিমিটেড কোম্পানি থেকে ইক্যুইটি ইনভেস্টও করা হচ্ছে।

#

মুন/রবি/রাসেল/মাসুম/২০২৩/১২৩০ ঘণ্টা

তথ্যবিবরণী                                                                                                     নম্বর: ১১৭১

**অধ্যাপক আ বা ম নুরুল আনোয়ারের মৃত্যুতে সংস্কৃতি প্রতিমন্ত্রীর শোক**

ঢাকা, ২০ আশ্বিন (৫ অক্টোবর ) :

বিশিষ্ট রবীন্দ্র সংগীত শিল্পী ও গবেষক, বাংলাদেশ কৃষি বিশ্ববিদ্যালয়ের শিক্ষক, ময়মনসিংহ জেলার কৃতিমান ক্রীড়া সংগঠক অধ্যাপক আ বা ম নুরুল আনোয়ারের মৃত্যুতে গভীর শোক প্রকাশ করেছেন সংস্কৃতি প্রতিমন্ত্রী কে এম খালিদ।

প্রতিমন্ত্রী এক শোকবার্তায় মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জানান।

প্রতিমন্ত্রী বলেন, অধ্যাপক আ বা ম নুরুল আনোয়ার ছিলেন জাতীয় পর্যায়ে অনেক রবীন্দ্র সংগীত শিল্পী তৈরির মূল কারিগর। তিনি ঢাকা ছায়ানট ও ইউডা’র সংগীত বিভাগে শিক্ষকতা করেছেন৷ ময়মনসিংহে প্রতিষ্ঠা করেছিলেন আনন্দ ধ্বনি ও শিশু তীর্থ নামে সংগীত শিক্ষার প্রতিষ্ঠান। বাংলাদেশের বিশেষ করে ময়মনসিংহ অঞ্চলের সংস্কৃতি ও ক্রীড়া ক্ষেত্রে তাঁর অবদান চিরস্মরণীয় হয়ে থাকবে।

অধ্যাপক আ বা ম নুরুল আনোয়ার গতকাল ঢাকায় শেষ নিঃশ্বাস ত্যাগ করেন (ইন্না লিল্লাহি-------রাজিউন)।

#

ফয়সাল/জামান/রবি/রাসেল/কামাল/২০২৩/১১০০ ঘণ্টা